**[A Collegium Talentum ünnepélyes évnyitója](http://felvidek.ma/kitekinto/karpat-medence/42080-a-collegium-talentum-unnepelyes-evnyitoja)**

2013. október 13. – Felvidék.ma

***Ünnepélyesen megnyitották a külhoni magyar egyetemisták és doktoranduszok tehetséggondozását végző Collegium Talentum tanévét. Felvidékről tíz tehetség vesz részt a programban.***

Az Edutus Főiskola és a Bethlen Gábor Alapkezelő Zrt. szervezésében október 12-én megtartott tanévnyitó helyszínül a Magyarság Háza (Budapest I. Szentháromság tér 6.) szolgált. Köszöntőt mondott Dr. Jandala Csilla az Edutus Főiskola mb. rektora. Beszédet mondott Mihály Erzsébet, a Bethlen Gábor Alapkezelő Zrt. támogatásfinanszírozási igazgatója.

A megnyitó beszédet Dr. Gál András Levente, a Magyar Közigazgatási és Szervezetfejlesztési Kutatóintézet Alapítvány Kuratóriumának elnöke tartotta.

Az új kollégisták fogadalmat tettek. Kihirdették a poszterverseny eredményét, s átadták a díjakat, melyeket dr. Szendrő Péter az OTDK elnöke és dr. Kandikó József a Collegium Talentum elnöke nyújtottak át.

Délután a poszterbemutatót követően sajtótájékoztatót tartottak a kollégisták kutatási eredményeiről. A program tudományos fórummal folytatódott a kárpát-medencei értelmiségi utánpótlás helyzetéről.

Az Aranymetszés-kutatás eredményeit Papp. Z. Attila, Morvai Tünde, Ferencz Viktória, Székely Tünde és Novák Anikó ismertették.

A DOSz tudományos osztályainak szerepéről a Kárpát-medence magyar nyelvű doktori képzéseiben Szávay László szólt. A találkozón közreműködött a Voce Magna kórus Orosz Erzsébet karnagy vezényletével.

A Collegium Talentum a határon túl felnövekvő magyar értelmiség bástyája. Egy olyan erő, amely öt országban köti össze a kibontakozó fiatal magyar tehetségeket és az egyes tudományterületek ismert kutatóit, professzorait.

Céljuk a külhoni magyar értelmiség-utánpótlást segíteni, és erősíteni a határon túli tudományos, oktatói elitet a kutatói pályát lendületbe hozó távlatok megnyitásával.

A határon túli közel harmincezer magyar egyetemista közül évente kiválasztják a legjobb harmincat, s számukra hat féléven keresztül átfogó szakmai és pénzügyi támogatást nyújtanak.

A doktoranduszaik közül belső pályáztatás útján a legjobbakat megversenyeztetik és a győztes tudósjelölteket nyugat-európai tanulmányútra küldik.

Támogatási rendszerük különlegességét és szakmai erejét a tutorok biztosítják, akik a kollégista által kutatott szakterület tudományos fokozattal bíró elismert képviselői, többségükben egyetemi tanárok Magyarországról és a határon túlról.

A 2010-ben indult kollégiumba a 2013. őszi tanévkezdésig kereken száz határon túli mesterképzős vagy doktorandusz nyert felvételt a most beiratkozó 30 új felvettel együtt. Az időközben tanulmányait befejezett kollégisták és a halasztások miatt jelenleg 76 fiatallal van aktív támogatási szerződésük. A kollégisták közül 53 PhD-hallgató vagy doktorjelölt. A támogatottak tudományterülete a mikrobiológiától az orvostudományig, az atomenergiától az informatikáig, a politikatudománytól a teológiáig számos diszciplínát felölel. Tanulmányaikat a Kárpát-medence 15 városának egyetemein végzik.

A 2010-ben induló kollégiumba az idén őszi tanévkezdésig több mint száz, határon túli mesterképzős vagy doktorandusz nyert felvételt. Erdélyből 43-an, Kárpátaljáról 15-en, a Felvidékről 10-en, a Délvidékről nyolcan kapnak támogatást, a mostani tanévben 30 új doktoranduszt vettek fel. A kollégisták közül 53 PhD-hallgató vagy doktorjelölt.

2013 első félévében az akkori 49 kollégista 74 tanulmányt, 92 szakcikket és absztraktot jegyzett, továbbá 84 előadást tartott hazai vagy magyarországi szakági konferenciákon. Kilenc kollégista nemzetközi konferencián szerepelt előadóként többek között Rómában, Lisszabonban, Heildelbergben, Kijevben és a törökországi Boluban.

A tatabányai székhelyű Edutus Főiskola részeként működő tehetséggondozó program kiemelt feladata a Magyar nemzetpolitikai stratégia eleme című dokumentum alapján olyan speciális minőségi tudást nyújtani a határon túli egyetemisták és doktoranduszok részére, amellyel megállják a helyüket a nemzetközi tudományos életben.